## Pravilnik o posebnom porezu na duhanske proizvode i rukovanje markicama za njihovo obilježavanje

### NN 112/1999 (29.10.1999.), Pravilnik o posebnom porezu na duhanske proizvode i rukovanje markicama za njihovo obilježavanje

# MINISTARSTVO FINANCIJA

Na temelju članka 27. Zakona o posebnom porezu na duhanske
proizvode (»Narodne novine«, br. 51/94., 56/95., 67/99.
i 105/99.), ministar financija donosi

## PRAVILNIK

### O POSEBNOM POREZU NA DUHANSKE PROIZVODE I RUKOVANJU MARKICAMA ZA NJIHOVO OBILJEŽAVANJE

I. OPĆA ODREDBA

Članak 1.

Ovim Pravilnikom propisuju se uvjeti i način tiskanja nadzornih
i identifikacijskih markica za obilježavanje duhanskih proizvoda
(dalje: markice), njihovo preuzimanje, čuvanje, isporuka,
otprema i uporaba te način izvješćivanja o proizvodnji,
prometu i zalihama duhana i duhanskih proizvoda.

II. TISKANJE MARKICA

Članak 2.

(1) Ministarstvo financija može tiskanje markica povjeriti
pravnoj osobi (dalje: tiskara) koja osigurava poseban način
zaštite kakav se koristi pri tiskanju drugih vrijednosnica.

(2) Ministarstvo financija raspisat će natječaj o
povjeravanju poslova iz stavka 1. ovoga članka i uvjetima
pod kojima se ti poslovi povjeravaju određenoj pravnoj osobi.
O ispunjavanju uvjeta iz natječaja odlučuje povjerenstvo
koje imenuje ministar financija.

(3) Ugovorom između Ministarstva financija i pravne osobe
kojoj se povjerava obavljanje poslova tiskanja markica regulirat
će se oblik i sadržaj markica, njihove jedinične
cijene, vrsta papira za tiskanje markica, odnosi između Ministarstva
financija i tiskare glede planiranih potreba i naručenih
količina markica, mjesto i način predaje tiskanih
markica Ministarstvu financija te izvješćivanje i vođenje
evidencija u tiskari.

(4) Na temelju Ugovora iz stavka 3. ovoga članka i planiranih
količina markica koje su naručili porezni obveznici,
Ministarstvo financija - Porezna uprava, Središnji ured (dalje:
Središnji ured) daje tiskari narudžbu za izradu markica.

III. PODNOŠENJE ZAHTJEVA ZA TISKANJE MARKICA

Članak 3.

(1) Porezni obveznici obvezni su Središnjem uredu podnijeti
zahtjev za tiskanje markica, koji mora sadržavati podatke
o količini markica, tehničkim elementima za izradu
markica, slovnoj oznaci serije i vrsti, a za cigarete namijenjene
prodaji na carinskomu području Republike Hrvatske i maloprodajnu
cijenu.

(2) Zahtjev za tiskanje iz stavka 1. ovoga članka podnosi
se jednom mjesečno, i to do 20. u tekućem mjesecu
za sljedeći mjesec, a ako se radi o prvom tiskanju markica
ili o količinama većim od uobičajenih u prijašnjim
mjesecima najmanje 30 dana prije preuzimanja.

(3) Uz zahtjev porezni obveznik obvezan je priložiti dokaz
o svome upisu i upisu duhanskih proizvoda u odgovarajuće
upisnike Ministarstva poljoprivrede i šumarstva.

IV. OZNAKE MARKICA

Članak 4.

(1) Nadzorne markice za obilježavanje duhanskih proizvoda
nose slovne oznake serija:

1. »A« - za cigarete skupine A (popularna skupina),

2. »B« - za cigarete skupine B (standardna skupina),

3. »C« - za cigarete skupine C (ekstra skupina),

4. »U-A« - za cigarete skupine A koje se uvoze,

5. »U-B« - za cigarete skupine B koje se uvoze,

6. »U-C« - za cigarete skupine C koje se uvoze,

7. »ODP« - za ostale duhanske proizvode,

8. »U-ODP« - za ostale duhanske proizvode koji se uvoze.

(2) Identifikacijske markice nose slovnu oznaku serije: 1. »E«
- za duhanske proizvodnje koji se izvoze.

(3) Na markicama iz stavka 1. točke 4., 5., 6. i 8. može
se nalaziti i oznaka uvoznika.

V. IZDAVANJE MARKICA

Članak 5.

(1) Ministarstvo financija preuzima markice od tiskare i pohranjuje
ih u glavni trezor u Središnjem uredu (dalje: glavni trezor).

Članak 6.

(1) Iz glavnog trezora markice se isporučuju u pomoćne
trezore kod proizvođača ili ih izravno preuzimaju porezni
obveznici.

(2) Izdavanje markica iz glavnog trezora obavljaju rukovatelji
glavnog trezora na osnovi pisanog zahtjeva poreznog obveznika
za preuzimanje markica ili rukovatelja pomoćnih trezora.

(3) Ako se markice pohranjuju u pomoćnom trezoru porezni
obveznik mora osigurati odgovarajući prostor za pohranu
i distribuciju markica i smještaj službenika Porezne
uprave.

(4) Porezni obveznici ne smiju preuzeti markice izravno od tiskare.

(5) Rukovateljima glavnog i pomoćnih trezora ovlaštenja
daje ravnatelj Porezne uprave.

Članak 7.

(1) Pomoćni trezori smješteni su kod proizvođača
duhanskih proizvoda.

(2) Otpremu markica od glavnog do pomoćnog trezora može
obavljati porezni obveznik samo u pratnji jednog od rukovatelja
pomoćnog trezora.

Članak 8.

(1) Prije izdavanja nadzornih markica porezni su obveznici dužni
ovlaštenom službeniku Središnjeg ureda ili nadležne
ispostave Porezne uprave dostaviti zahtjev s podacima o seriji
markica i važećim maloprodajnim cijenama duhanskih
proizvoda i iznosu posebnog poreza po serijama te broju traženih
markica na Obrascu ZI-NM, koji je sastavni dio ovoga Pravilnika.

(2) Prije izdavanja identifikacijskih markica porezni obveznici
moraju ovlaštenom službeniku Središnjeg ureda ili
nadležne ispostave Porezne uprave dostaviti zahtjev s podacima
o broju traženih markica na Obrascu ZI-IM, koji je sastavni
dio ovoga Pravilnika.

(3) Ovlašteni službenik Porezne uprave u zahtjev iz
stavka 1. ovoga članka unosi podatke o izdanim količinama
markica po serijama te iznos ukupnog posebnog poreza, a u zahtjev
iz stavka 2. ovoga članka samo podatke o isporučenim
količinama. Obrazac potpisuju ovlašteni zaposlenik
poreznog obveznika i službenik Porezne uprave.

(4) Pri preuzimanju markica porezni obveznici-proizvođači
moraju ovlaštenom službeniku uručiti dokaz o
uplati cijene tiskanja markica ovlaštene organizacije za
platni promet. Bez dokaza o plaćenom dospjelom iznosu cijene
tiskanja markice ne mogu preuzeti.

(5) Uz zahtjev iz stavka 1. ovoga članka, porezni obveznici
moraju dati podatke o proizvedenim količinama po vrstama
duhanskih proizvoda te o broju neispravnih, neiskorištenih
i oštećenih nadzornih markica preuzetih prethodnim
zahtjevom na Obrascu PK-DP koji je sastavni dio ovoga Pravilnika.

(6) Uz zahtjev iz stavka 2. ovoga članka, porezni obveznici
moraju dati podatke o proizvedenim količinama po vrstama
duhanskih proizvoda te o broju neispravnih, neiskorištenih
i oštećenih identifikacijskih markica preuzetih prethodnim
zahtjevom na Obrascu PK-DP-1, koji je sastavni dio ovoga Pravilnika.

(7) Izdavanje markica iz pomoćnog trezora poreznim obveznicima
obavljaju rukovoditelji pomoćnog trezora, što potvrđuju
svojim potpisima na zahtjevu.

(8) Rukovoditelji pomoćnog trezora ili rukovatelji glavnog
trezora (ako se markice izdaju izravno iz glavnog trezora) obvezni
su provjeriti jesu li plaćeni tiskarska vrijednost markica
i dospjeli posebni posebni porez.

(9) Rukovatelji pomoćnih trezora obvezni su Središnjem
uredu dnevno dostavljati podatke o stanju markica kod poreznih
obveznika i u pomoćnim trezorima.

(10) Rukovatelji pomoćnog trezora moraju najmanje jedanput
tjedno kontrolirati uporabu markica u proizvodnji, usporediti
oznake serija, brojeve na markicama i datume izdavanja markica
s markicama koje su u proizvodnji i o tome izraditi zapisnik.

(11) Porezni obveznici moraju osigurati kvalitetno lijepljenje
markica tako da se prekinu prilikom otvaranja paketića.

(12) Oštećene markice ili one koje se više ne
koriste porezni obveznici moraju predati ovlaštenom službeniku,
uz sljedeći zahtjev za preuzimanje novih markica.

(13) Oštećene markice porezni obveznici moraju nalijepiti
na posebni arak papira, i to samo markice kojima nedostaje manje
od 30% površine.

(14) Iznimno od stavka 13. ovoga članka porezni obveznici
mogu nalijepiti markice kojima nedostaje manje od 50% površine
ako se vidi njihova numeracija.

(15) Količinu uništenih nadzornih markica te svotu
poreza sadržanog u markicama s manje od 50% površine
procjenjuje povjerenstvo Ministarstva financija na zahtjev poreznog
obveznika.

VI. IZVJEŠĆIVANJE

Članak 9.

(1) Porezni obveznici - proizvođači duhanskih proizvoda
obvezni su Središnjem uredu dostavljati mjesečna i
godišnja izvješća o proizvodnji, prodaji i stanju
zaliha pojedinih duhanskih proizvoda po vrstama na obrascima IZVJ-DP-1,
IZVJ-DP-2 i IZVJ-DP-3, koji su sastavni dio ovoga Pravilnika.

(2) Porezni obveznici - proizvođači duhanskih proizvoda
moraju Središnjem uredu podnijeti godišnje izvješće
o zalihama, nabavi, potrošnji i prodaji duhana na Obrascu
IZVJ-DUH, koji je sastavni dio ovoga Pravilnika.

(3) Porezni obveznici - proizvođači duhanskih proizvoda
obvezni su Središnjem uredu dostavljati mjesečna izvješća
i godišnje izvješće o obračunatom i uplaćenom
posebnom porezu na obrascima PP-DP-1 i PP-DP-2.

Članak 10.

(1) Porezni obveznici - izvoznici moraju mjesečna i godišnje
izvješće o izvezenim količinama te stanju zaliha
duhanskih proizvoda dostaviti na Obrascu E-DP, koji je sastavni
dio ovoga Pravilnika.

(2) Uz izvješće iz stavka 1. ovoga članka mora
biti priložena kopija izvozne carinske deklaracije s potvrdom
nadležne carinarnice da je obavljeno izvozno carinjenje i
da su duhanski proizvodi napustili teritorij Republike Hrvatske
te dokaz da je plaćanje iz inozemstva obavljeno u skladu
s deviznim i vanjskotrgovinskim propisima.

Članak 11.

(1) Porezni obveznici, uvoznici i držatelji, konsignacijskog
skladišta, mjesečno i godišnje dostavljaju izvješća
na obrascu IZVJ-DP-1, IZVJ-DP-2 i IZVJ-DP-3.

(2) Porezni obveznici - uvoznici moraju Središnjem
uredu dostavljati mjesečna i godišnja izvješća
o obračunatom i uplaćenom posebnom porezu na obrascima
PP-DP-1 i PP-DP-2.

(3) Dokaz ovlaštene organizacije za platni promet da je porez
plaćen porezni obveznici - uvoznici moraju uručiti
ili dostaviti ovlaštenom službeniku Središnjeg
ureda.

Članak 12.

Porezni obveznici koji imaju važeća odobrenja za uvoz
i izvoz duhanskih proizvoda moraju podnositi mjesečna izvješća
i godišnje izvješće iz članaka 9., 10.
i 11. ovoga Pravilnika i u slučaju kada tijekom izvještajnog
razdoblja nisu obavljali poslove uvoza i izvoza duhanskih proizvoda,
osim ako tijekom kalendarske godine neće obavljati te poslove,
o čemu u pisanom obliku moraju izvijestiti Središnji
ured.

Članak 13.

Obrasci propisani ovim Pravilnikom čine njegov sastavni
dio.

VII. EVIDENCIJE

Članak 14.

(1) Porezni obveznici (držatelji konsignacijskih skladišta)
koji duhanske proizvode bez posebnog poreza prodaju inozemnim
i domaćim brodovima koji prometuju na inozemnim linijama,
zrakoplovima koji lete u međunarodnom zračnom prostoru,
diplomatskim predstavništvima, stranim izlagačima
za vrijeme održavanja međunarodnih sajmova i sl. moraju
voditi dnevne evidencije o prodaji tih proizvoda.

(2) Porezni obveznici (držatelji konsignacijskih skladišta)
koji isporučuju duhanske proizvode za prodaju putnicima
u zračnim lukama, koji su obavili carinsku kontrolu prije
odlaska u inozemstvo, moraju voditi dnevne evidencije o toj prodaji.

(3) Porezni obveznici koji duhanske proizvode iz stavka 1. ovoga
članka upućuju u slobodne carinske prodavaonice,
specijalizirana skladišta i slobodne zone obvezni su nadležnoj
carinarnici podnijeti izlazni list robe iz skladišta s priloženom
narudžbenicom (otpremnicom) i pisanu izjavu kupca o poreznom
oslobođenju.

(4) Pisanu izjavu iz stavka 3. ovoga članka kupac daje
kao poseban prilog uz narudžbenicu (otpremnicu) prije isporuke
duhanskih proizvoda. Pisana izjava mora sadržavati matični
broj, podatke o nazivu i sjedištu pravne osobe, vrsti, količini,
mjernoj jedinici, cijeni i vrijednosti proizvoda, svrhu nabave,
mjesto i adresu poslovnog prostora u kojem će se prodavati
duhanski proizvodi.

(5) Odredbe stavaka 1., 2. i 3. ovoga članka odgovarajuće
se primjenjuju i na proizvođače duhanskih proizvoda
kada duhanske proizvode isporučuju pravnoj osobi za prodaju
u smislu stavaka 1. i 2. ovoga članka.

VIII. PRIJELAZNE ODREDBE

Članak 15.

Danom početka primjene ovoga Pravilnika prestaje važiti
Pravilnik o tiskanju i rukovanju nadzornim markicama za obilježavanje
duhanskih prerađevina (»Narodne novine«, br. 59/94.
i 109/96.).

Članak 16.

Ovaj Pravilnik stupa na snagu danom objave u »Narodnim novinama«,
a primjenjuje se od 1. studenog 1999. godine.

Klasa: 410-19/99-01/634
Urbroj: 513-07/99-1
Zagreb, 27. listopada 1999.

Ministar
**mr. Borislav Škegro,** v. r.

![](dodatni/371414.gif)

![](dodatni/371415.gif)

![](dodatni/371416.gif)

![](dodatni/371417.gif)

![](dodatni/371418.gif)

![](dodatni/371419.gif)

![](dodatni/371420.gif)

![](dodatni/371421.gif)

![](dodatni/371422.gif)

Pravilnik, NN 112/1999-1834
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)